Nettoresultatet lander på 6053 millioner kroner, cirka 300 millioner kroner lavere end analytikerspådommen ifølge SME Direkt. Omsætningen er også en smule lavere, nemlig på 21,7 milliarder kroner i forhold til forventede 22 milliarder.

Til gengæld hæves forventningerne til omsætningen for 2014 til 8-11 procent i lokal valuta, hvor det foreløbige bud lød på encifret vækst.

Samlet solgte Novo Nordisk lægemidler for 83,57 milliarder kroner i 2013, og årets resultat blev 25,18 milliarder kroner. Overskudsgraden steg til 30,1 procent.

Bestyrelsen vil sende en del af gevinsten tilbage til aktionærerne og foreslår, at udbyttet per aktie bliver hævet til 4,5 kroner i forhold til 3,6 kroner sidste regnskabsår. Bestyrelsen har derudover besluttet at iværksætte et nyt 12-måneders aktietilbagekøbsprogram på op til 15 milliarder kroner.

»Vi er glade for Novo Nordisks finansielle resultater i 2013, som var et år, der også bød på udfordringer. Den tocifrede salgsvækst var igen i 2013 drevet af robust vækst i vores portefølje af moderne insuliner og Victoza. For Tresiba var modtagelsen af FDA's Complete Response Letter i USA en skuffelse, men i de markeder, hvor produktet er lanceret, har resultaterne været lovende,« siger administrerende direktør Lars Rebien Sørensen i regnskabsmeddelelsen.

Det er især moderne insuliner og diabetesmidlet Victoza, der står for væksten. Salget af Victoza er steget med 27 procent (i danske kroner), og samlet blev der solgt Victoza for 11,63 milliarder kroner i 2013. USA står for 66 procent af salgsvæksten og er Novo Nordisks klart største marked.